Senzo Meyiwa: Beskuldigde tronkstraf opgelê in ander saak | Maroela Media
Die verhoor van die vyf mans wat teregstaan vir die moord op die voormalige Bafana Bafana-kaptein Senzo Meyiwa, begin Maandag in die Pretoriase hooggeregshof.
Een van die beskuldiges is intussen in 'n onverwante saak tot 12 jaar tronkstraf gevonnis nadat hy aan poging tot moord skuldig bevind is.
Volgens die Nasionale Vervolgingsgesag (NVG) is Muzi Sibiya in die Vosloorus-landdroshof gevonnis vir die poging tot moord op Ntombenhle Ndaba en Mfanelo Mbatha. Hy het verskeie skote op hulle afgevuur, maar albei het oorleef. Die hof het hom onbevoeg verklaar om 'n vuurwapen te besit.
Sibiya word ook daarvan beskuldig dat hy in Desember 2014 gedreig het om sy vriendin te skiet nadat sy glo gedreig het om sy beweerde betrokkenheid in die moord op Meyiwa aan die groot klok te hang.
Sibiya en drie van die ander beskuldigdes, Bongani Sandiso Ntanzi (30), Mthobisi Prince Ncube (36) en Mthokoziseni Maphisa (35), het verlede maand in die Palm Ridge-landdroshof aangedui dat hulle adv. Malesela Teffo aangestel het om hulle te verdedig.
Hy gaan seker die twee vonnisse gelyktydig uitdien. Twee moorde vir die prys van een…. Wat 'n grap !!!
Ek het die naweek die dokumentêr op Netflix gekyk en die hele storie rondom wat gebeur het en die weerspreek van getuienisse is vir my baie vreemd. Ek hoop werklik dat een van hierdie 5 beskuldiges die groot brein agter als sal ontbloot. Ek het wel my eie opinie van wie dit was. Altyd iemand naby aan ons.